title: Bengu Mati
text: Kacrita I Belog nu padidina, tusing ada anak nyakanang. Ban seduk basangné, lantas ia ka peken meli ubi, keséla, gatép muah ané lén-lénan, ané mudah-mudah. Sasubanné wareg basangné, lantas ia mulih. Jani I Belog nongos jumahné padidina, tusing ada anak ajaka ngomong. Jani, nuju ia ngentut, dadi bengu bon entutné. I Belog lantas makeneh, "Béh… idéwék suba jani mati, tondén rasa wadih idup, suba sagétan mati." Sambilanga ngomong kéto, lantas ia malaib ka séméré, jeg pulanga ibanné, mawastu ia mati.